钦定古今图书集成/理学汇编/文学典/第049卷 > 薛收〈元超 元敬 稷 伯阳〉
## 钦定古今图书集成/理学汇编/文学典/第049卷 > 薛收〈元超 元敬 稷 伯阳〉

按《唐书》本传，“薛收，字伯褒，蒲州汾阴人，隋内史侍郎
道衡子也。出继从父孺，年十二能属文，以父不得死
于隋，不肯仕。郡举秀才，不应。闻高祖兴，遁入首阳山，
将应义举。通守尧君素觉之，迎置其母城中，收不得
去。及君素东连王世充，遂挺身归国。房元龄亟言之
秦王，王召见，问方略，所对合旨，授府主簿，判陕东大”
行台金部郎中。是时，方讨世充，军事繁综，收为书檄
露布，或马上占辞，该敏如素构，初不窜定。窦建德来
援，诸将争言敛军以观贼形势，收独曰：“不然。世充据
东都，府库盈衍，其兵皆江淮选卒，正苦乏食尔，是以
求战不得，为我所持。今建德身总众以来，必飞毂转
粮，更相资哺。两贼连固，则伊、洛间胜负未可岁月定
也。不若勒诸将严兵缔垒，浚其沟防，戒毋出兵。大王
亲督精锐，据成皋，厉兵按甲，邀建德路，彼以疲老，当
吾堂堂之锋，一战必举，不旬日，二贼可缚致麾下矣。”
王曰：“善。”遂禽建德，降世充。王入观隋宫室，且叹炀帝
无道，殚人力以事夸侈。收进曰：“峻宇雕墙，殷辛以亡；
土阶茅茨，唐尧以昌。始皇兴阿房而秦祸速，文帝罢
露台而汉祚永。后主曾不是察，奢虐是矜，死一夫之
手，为后世笑，何此之能保哉？”王重其言。俄受天策府
记室参军，从平刘黑闼，封汾阴县男。尝上书谏王止
畋猎，王答曰：“览所陈，知成我者卿也。明珠兼乘，未若
一言。今赐黄金四十挺。”武德七年，寝疾，王遣使临问相望于道。命舆疾至府，亲举袂抚之，论叙生平，感激
涕泗。卒，年三十三。王哭之恸，与其从兄子《元敬书》曰：
“吾与伯褒共军旅间，何尝不驱驰经略，款曲襟抱，岂
期一朝成千古也！且家素贫而子幼，善抚安之，以慰
吾怀。”因遣使吊祭，赠帛三百段。其后图学士像，叹其
早死，不得与。既即位，语房元龄曰：“收若在，朕当以中
书令处之。”又尝梦收如平生，赐其家粟帛。贞观七年，
赠定州刺史。永徽中，又赠太常卿，陪葬昭陵。

子元超，九岁袭爵。及长，好学，善属文，尚巢王女和静
县主，累授太子舍人。高宗即位，迁给事中，数上书陈
当世得失，帝嘉纳。转中书舍人、弘文馆学士。省中有
盘石道，衡为侍郎时常据以草制，元超每见，辄泫然
流涕。以母丧解，夺服，授黄门侍郎，检校太子左庶子。
所荐豪俊士，若任希古、高智周、郭正一、王义方、孟利
贞、郑祖元、邓元挺、崔融等，皆以才自名于时，累拜东
台侍郎。李义府流巂州。旧制，流人不得乘马，元超为
请，坐贬简州刺史。岁馀，又坐与上官仪文章款密，流
嶲州。上元初，赦还，拜正谏大夫。三年，迁中书侍郎、同
中书门下三品。帝校猎温泉，诸蕃酋长得持弓矢从，
元超奏：“夷狄野心，而使挟兵在围中，非所宜。”帝纳可。
尝宴诸王，召元超与从容谓曰：“任卿中书，宁藉多人
哉？”俄拜中书令，兼左庶子。帝幸东都，留辅太子监国，
手敕曰：“朕留卿，若失一臂，顾太子未习庶务，关中事
卿悉专之。”时太子射猎，诏得入禁籞，故太子稍怠政
事。元超谏曰：“内苑之地，缭丛薄，冒翳荟，绝磴险涂。殿
下截轻禽，逐狡兔，衔檿之变，讵无可虞。又户奴多反
逆馀族，或夷狄遗丑，使凶谋窃发，将何以御哉！夫为
人子者，不登高，不临深，谓其近危辱也。天皇所赐书
戒丁宁，惟殿下罢驰射之劳，留情坟典，岂不美欤！”帝
知之，遣使厚赐，慰其意，召太子还东都。帝疾剧，政出
武后。因阳喑乞骸骨，加金紫光禄大夫。卒，年六十二，
赠光禄大夫、秦州都督，陪葬乾陵。子曜，圣历中附会
张易之，官正谏大夫。

元敬，隋选部郎迈之子，与收及族兄德音齐名，世称
“河东三凤。”收为长雏，德音为𬸚𬸦，元敬年最少，为鹓
雏。武德中，为秘书郎、天策府参军，直记室、文学馆学
士。是时收与房、杜处心腹之寄，更相结附。元敬谨畏，
未尝申款曲。如晦叹曰：“小记室不可得而亲，不可得
而疏。”秦王为皇太子，除舍人，于是军国之务，总于东
宫，而元敬掌文翰，号称职。卒于官。

稷，字嗣通，道衡曾孙。擢进士第，累迁礼部郎中、中书
舍人。与从祖兄曜更践两省，俱以辞章自名。景龙末，
为谏议大夫、昭文馆学士。初，贞观、永徽间，虞世南、褚
遂良以书颛家，后莫能继。稷外祖魏徵家多藏虞、褚
书，故锐精临仿，结体遒丽，遂以书名天下。画又绝品，
睿宗在藩，喜之，以其子伯阳尚仙源公主。及践祚，迁
太常少卿，封晋国公，实封三百户。会锺绍京为中书
令，稷讽使让，因入言于帝曰：“绍京本胥史，素无才望，
今特以勋进，师长百僚，恐非朝廷具瞻之美。”帝然之，
遂许绍京。让改户部尚书。翌日，迁稷黄门侍郎，参知
机务。与崔日用数争事帝前，罢为左散骑常侍。历太
子少保、礼部尚书。帝以翊赞功，每召入宫中与决事，
恩绝群臣。窦怀贞诛，稷以知本谋，赐死万年狱，年六
十五。

伯阳为驸马都尉、安邑郡公，别食实封四百户。稷死，
坐贬晋州员外别驾，又流岭表，自杀。伯阳子谈，尚元
宗恒山公主，拜驸马都尉、光禄员外卿。

按《旧唐书》本传，太宗初授天策上将、尚书令，命收与
世南并作第一让表，竟用收者。太宗曾侍高祖游后
园，中获白鱼，命收为献表，援笔立就，不复停思，时人
推其“二表赡而速。”